作者:皮日休
標題:太湖詩：曉次神景宮
內容:夜半幽夢中，扁舟似鳧躍。曉來到何許，俄倚包山腳。三百六十丈，攢空利如削。遐瞻但徙倚，欲上先矍鑠。濃露濕莎裳，淺泉漸草屩。行行未一裡，節境轉寂寞。靜徑侵泬寥，仙扉傍巖崿。松聲正凊絕，海日方照灼。欻臨幽虛天，萬想皆擺落。壇靈有芝菌，殿聖無鳥雀。瓊幃自迴旋，錦旌空粲錯。鼎氣為龍虎，香煙混丹雘。凝看出次雲，默聽語時鶴。綠書不可注，雲笈應無鑰。晴來鳥思喜，崦裡花光弱。天籟如擊琴，泉聲似摐鐸。清齋洞前院，敢負玄科約。空中悉羽章，地上皆靈藥。金醴可酣暢，玉豉堪咀嚼。存心服燕胎，叩齒讀龍蹻。福地七十二，茲焉永堪託。在獸乏虎貙，於蟲不毒蠚。嘗聞擇骨錄，仙志非可作。綠腸既朱髓，青肝複紫絡。伊餘乏此相，天與形貌惡。每嗟原憲瘇，常苦齊侯瘧。終然合委頓，剛亦慕寥廓。三茅亦常住，竟與珪組薄。欲問包山神，來賒少巖壑。